U proteklih sedam godina, od popisa stanovništva 2011. godine pa do danas, broj stanovnika Vinkovaca je smanjen za oko 26 posto stanovnika ili drugim riječima u gradu danas živi 9.260 stanovnika manje nego prije sedam godina. Tvrde to iz vinkovačkog SDP-a koji su na današnjoj konferenciji za novinare pojasnili kako je 2011. godine u Vinkovcima živjelo 35.312 stanovnika u odnosu na današnjih nešto više od 26.000.

Predsjednik SDP-a Grada Vinkovaca Davor Benić pojasnio je kako su do ovih podataka u SDP-u došli kroz provedeni neslužbeni i djelomičan anketni popis stanovništva u gradu pri čemu su članovi stranke obišli 563 stambena objekta koji čine četiri posto ukupnog broja stambenih objekata u Vinkovcima te popisali osobe koje žive u njima.

- Smatramo anketirani uzorak kao i dobivene rezultate relevantnim, a ovakvo stanje je odraz politike HDZ-a koji Vinkovcima upravlja od Domovinskog rata. Novi HDZ-ov gradonačelnik Ivan Bosančić na početku mandata pokazivao je entuzijazam ali i dalje je sve ostalo isto. Od 1993. godine do danas kroz gradski proračun uprihodovano je preko 2,5 milijardi kuna, a s državne razine dodatno je financijski intervenirano s više od 1,7 milijardi kuna. Najveći dio toga završio je u asfaltu, betonu i cigli što je "HDZ-ova abeceda investiranja", rekao je Benić.

Novinarima se obratila i potpredsjednica vinkovačkog SDP-a Marija Bekavac koja je rekla kako se među građanima danas osjeća manjak bilo kakvog optimizma i nade te da tako iz Vinkovaca odlaze i oni koji imaju radno mjesto.

- To je sada i veći problem od sve manjeg broja građana, rekla je Bekavac.

Iz SDP-a su ironično predložili, pred najavljenu sjednicu Vlade RH koja bi se trebala održati u Vinkovcima, da se u okviru Projekta Slavonija organiziraju ekskurzije za vinkovačku djecu kako bi išli posjetiti mjesta u Hrvatskoj gdje ima tvornica i građevinskih kranova da vide kako to izgleda, da ne misle kako je vinkovačko stanje u kojemu se ništa ne događa – normalno stanje.